Lugu, mille käigus püss pauku teeb ehk berberi poisi tulistatud kuul juhuslikult ameerika turisti (Cate Blanchett) õla läbistab, tõi meelde teise filmi, mille tegevusjoon meenutab kõnealust osa "Paabeli" lugude põimikus, nimelt Bernardo Bertolucci suurejoonelise "The Sheltering Sky" ("Varjatud taevas"). Mõlemas filmis sõidab ameeriklastest abielupaar Magribi oma  suhteid klaarima. Bertolucci lugu toimub maailmasõdade aegu ning see on kahe filmi võrdluses teravalt näha. Bertolucci Moresbyd (keda mängisid mäletatavasti John Malkovich ja Debra Winger) mõjuvad küll võõrkehadena, kuid omapäi Magribi kolgastes ringi käivate võõrkehadena, ning kuigi mees lõpuks piinarikkalt sureb, siis mõjub tema surm naisele teatud sulandumisena täiesti teiselaadsesse ühiskonnakorraldusse, mille tagajärjel jõuab ta olla lausa ühe berberi haaremi "külalisliige".